Ballet is 'n geformaliseerde vorm van dans wat sy oorsprong in die howe van die Italiaanse Renaissance het, waarvandaan dit in Frankryk en Rusland verder as 'n dansvorm ontwikkel het. Ballet is 'n hoogs tegniese en invloedryke vorm van dans en word in balletskole die wêreld oor geleer. 'n Ballet (as 'n werkstuk) word gechoreografeer en kan ook toneelspel en gebarespel insluit. Die werkstuk word ook getoonset: orkesmusiek is die algemeenste, maar sang word ook soms gebruik. Die bekendste vorm van ballet is klassieke ballet, wat bekend is vir sy tegniek en vloeiende dog presiese bewegings. Latere vorms sluit ook neoklassieke en kontemporêre ballet in. Die woord ballet is van die Italiaanse woord ballare ("om te dans") afgelei. Die oorsprong van ballet kan waarskynlik teruggevoer word tot die danstussenspele wat aan die howe van Italiaanse vorste aangebied is om gaste by groot bankette te vermaak. Een van dié feeste is in 1489 in Tortona gehou om die huwelik van die hertog van Milaan, Gian Galeazzo Sforza, met Isabella van Aragon te vier.